C 421/38
RO
Jurnalul Oficial al Uniunii Europene
4.11.2022
Platforma misiunii va sprijini în special orașele care se angajează să atingă neutralitatea climatică până în 2030, va asigura coerența și coordonarea generală pe tot parcursul procesului și va raporta periodic cu privire la progresele înregistrate în legătură cu CCC.
Odată cu semnarea CCC, orașele primesc o „etichetă a misiunii”, prin care se recunoaște procesul riguros de evaluare și calitatea și fezabilitatea angajamentelor lor.
Aceasta va debloca oportunități de finanțare specifice în cadrul programelor de finanțare ale UE și oferă regiunilor, statelor membre și altor actori publici posibilitatea de a sprijini activități foarte vizibile privind neutralitatea climatică în orașele revoluționare, pentru a contribui la continuarea eforturilor de îndeplinire a obiectivelor Pactului verde european.
Întrucât activitățile desfășurate în temeiul CCC vor fi fost deja verificate ca fiind durabile din punctul de vedere al mediului, în conformitate cu cadrul UE de facilitare a investițiilor durabile, eticheta va spori gradul de sensibilizare a investitorilor și încrederea acestora.
Acest lucru va facilita atragerea de către orașe a finanțării necesare pentru activitățile lor legate de climă de la alți investitori publici și privați.
Misiunea UE „Un pact al solului pentru Europa” Misiunea va deschide calea pentru tranziția către soluri sănătoase, o va face cunoscută și va accelera evoluția sa cu ajutorul unor acțiuni ambițioase prin intermediul a 100 de laboratoare vii și proiecte-far la nivel teritorial.
Aceasta va fi însoțită de un program transdisciplinar ambițios de C&I, cu un cadru solid și armonizat de monitorizare a solului și cu o mai bună cunoaștere și comunicare în domeniul solului pentru a colabora cu cetățenii.
Obiectivele misiunii sunt pe deplin conforme cu obiectivele de politică ale FEDR privind o Europă mai verde, rezilientă, cu emisii reduse de dioxid de carbon, care se îndreaptă către o economie cu zero emisii de dioxid de carbon, prin promovarea tranziției către o energie curată și echitabilă, a investițiilor verzi și albastre, a economiei circulare, a atenuării schimbărilor climatice și a adaptării la acestea, a prevenirii și gestionării riscurilor, precum și a unei mobilități urbane durabile.
FEDR poate juca un rol semnificativ în ceea ce privește sănătatea solului.
Trei sferturi dintre regiunile NUTS 2 au strategii de specializare inteligentă în sectorul agroalimentar, ceea ce înseamnă că există un potențial considerabil pentru proiectele care contribuie la obiectivele misiunilor din perspectiva cercetării și inovării.
Misiunea va utiliza platforma tematică de specializare inteligentă în sectorul agroalimentar pentru a valorifica cooperarea transregională și pentru a favoriza apariția unor proiecte comune de investiții în inovare în domenii relevante pentru misiune.
Prioritatea tematică „O Europă mai verde, fără emisii de dioxid de carbon” va permite extinderea rezultatelor misiunilor.
Regiunile care au identificat în strategiile lor de specializare inteligentă priorități legate de gestionarea durabilă a solului și a terenurilor pot valorifica soluțiile dezvoltate și testate în laboratoarele vii și în cadrul proiectelor-far ale misiunii și le pot implementa în aval la o scară mai largă.
Interreg poate contribui, de asemenea, într-un mod foarte eficace la punerea în aplicare a misiunii prin stabilirea unei cooperări transfrontaliere cu privire la obiectivele misiunii (cooperare transfrontalieră, transnațională și interregională).
Exemplele includ: proiecte-pilot sau demonstrații de refacere a zonelor umede din zonele transfrontaliere sau transnaționale din nordul Europei sau cooperarea în ceea ce privește eroziunea hidrică în zonele transnaționale din sudul Europei și în bazinele hidrografice transfrontaliere (de exemplu, Dunărea) sau cooperarea în ceea ce privește abordările de amenajare a teritoriului care țin seama în mod corespunzător de gestionarea terenurilor/solului.